Ġob iwieġeb lil Sofar Ġob wieġeb u qal: "Tassew li intom biss il-bravi, u l-għerf jispiċċa xħin tmutu intom! Imma jien għandi moħħ bħal tagħkom, xejn ma jiena inqas minnkom. U min ma jafx ħwejjeġ bħal dawn? Iżda sirt jien tad-daħk għal ħbiebi: 'Arawh, sejjaħ 'l Alla u wieġbu!' Tad-daħk il-ġust, il-bniedem sewwa! 'Agħar għalih il-magħkus,' jgħid il-paxxut, 'gambetta għal min riġlu mriegħed.' Iżda hemm ir-risq fl-għerejjex tal-ħallelin, u ħadu r-riħ dawk li jinbxu 'l Alla, donnhom għandhom 'l Alla f'idhom. Issa staqsi 'l-bhejjem u jgħallmuk; lit-tjur tal-ajru u jgħidulek; staqsi lill-ħniex tal-art u jgħallmuk; u l-ħut tal-baħar ukoll jgħidlek. Min fost dawn kollha ma jafx li id il-Mulej għamlet kollox? F'idejh hi ħajjet kulma jgħix, f'idejh nifs il-ħajjin kollha. Forsi l-widna ma ġġarrabx il-kliem bħalma l-ħalq itiegħem l-ikel? Mhux fix-xjuħija ssibu l-għerf? M'hux il-ħajja twila li ġġib d-dehen? Iżda għand Alla hemm l-għerf u l-qawwa, tiegħu l-parir u tiegħu d-dehen. Dak li jġarraf hu, ma jerġax jinbena; lil min isakkar hu, ħadd ma jista' jiftaħlu. Hu jżomm l-ilmijiet, u taqa' n-nixfa; hu jerħilhom, u jifqgħu l-art. Fih hemm il-qawwa u l-għaqal, tiegħu hu min jitqarraq u min iqarraq. Hu jibgħat ħafjin lill-kunsillieri, u jbellah lill-imħallfin. Hu jħoll il-ħżiem tas-slaten, u jdawrilhom ħabel ma' qaddhom. Hu jibgħat ħafja lill-qassisin, u jniżżel minn posthom lis-setgħanin. Hu jbikkem lil dawk li jafu jitkellmu, u lix-xjuħ jeħdilhom moħħhom. Jixħet it-tmaqdir fuq il-kbarat, u jdgħajjef ħżiem il-qawwijin. Hu joħroġ mid-dlam ħwejjeġ mistura, u fuq id-dlam jixħet id-dawl. Jibni l-ġnus u jġarrafhom, jifrex il-popli u jeqridhom. Il-mexxejja tal-pajjiż jeħdilhom id-dehen, u jitlaqhom jiġġerrew f'deżert bla triq; iteftfu fid-dlam mingħajr dawl, u jixxenglu qishom fis-sakra.